### Sagsfremstilling

## Resume og sagens baggrund

Som et led i konstitueringsaftalen i forbindelse med kommunalvalget 2025, blev det mellem konstitueringspartierne aftalt, at der skal oprettes et nyt tværgående stående udvalg i Kalundborg Kommune. Det blev samtidig aftalt at nedlægge et stående udvalg. Da en ændring af udvalgsstrukturen kræver en ændring af kommunens styrelsesvedtægt, fremlægges med denne sag et udkast til en ny styrelsesvedtægt.

Ændringer i en kommunes styrelsesvedtægt skal behandles af Kommunalbestyrelsen i to på hinanden følgende møder, og efterfølgende fremsendes til det kommunale tilsyn i Ankestyrelsen.

## Indstillinger

Direktøren indstiller, at udkastet til styrelsesvedtægt godkendes.

## Behandling

Direktionen, Kommunalbestyrelsen, Kommunalbestyrelsen.

## Sagsfremstilling

Som bilag 1 vedlægges udkast til en ny styrelsesvedtægt, som er revideret i overensstemmelse med konstitueringsaftalen. Ændringerne er foretaget med rettelsesmarkeringer i vedlagte udkast. Der er i kommentarfelterne i højre side af udkastet redegjort nærmere for ændringsforslagene. For en god ordens skyld vedlægges også den nugældende styrelsesvedtægt.

Det nye udvalg, Udvalget for Samfundssikkerhed og Beredskab, har ansvaret for den tværgående koordinering af kommunens sikkerhed og beredskab. Udvalget er beskrevet i udkastets § 18, hvor det er angivet, at:

"*§ 18*

*Udvalget for Samfundssikkerhed og Beredskab består af 5 medlemmer.*

*Stk. 2. Udvalget varetager den tværgående koordinering inden for sikkerhed og beredskab, jf. stk. 3-4 nedenfor, herunder:*

1. *Udarbejdelse, revision og implementering af kommunens overordnede beredskabsplaner og politik.*
2. *Kommunens indsats vedrørende IT- og cybersikkerhed.*
3. *Koordinering af beredskabsplanlægningen på tværs af kommunens forvaltninger, herunder sundhedsberedskab, IT- og cybersikkerhed, vandforsyning, energiforsyning og miljøberedskab.*
4. *Evaluering af kommunens beredskabsplanlægning, herunder gennemførelse af øvelser og opfølgning på hændelser.*
5. *Sikring af samarbejde med relevante myndigheder og eksterne aktører, herunder politiet, regionen, private organisationer og nabokommuner.*
6. *Tværgående indsats om forebyggelse af lokale krisesituationer, herunder klimatilpasning, sikring af kritisk infrastruktur og risikobaseret dimensionering af redningsberedskabet.*
7. *Sikring af kompetencer indenfor krisehåndtering og uddannelse af frivillige.*
8. *Koordinering af beredskabsplanlægningen med lokale aktører, nabokommuner, regionale myndigheder og andre eksterne aktører for at sikre en sammenhængende indsats.*

*Stk. 3. Udvalget har ansvaret for den tværgående koordinering og tilsyn med kommunens opgaver inden for sikkerhed og beredskab. Dette omfatter:*

1. *Sikring af, at kommunens beredskabsindsats er i overensstemmelse med beredskabslovens krav, herunder § 25 om kommunal beredskabsplanlægning.*
2. *Overvågning af, at kommunens forvaltninger og institutioner implementerer beredskabspolitikker, beredskabsplaner og følger op på hændelser og øvelser.*
3. *Koordinering og sikring af samarbejdet om beredskabsplanlægningen på tværs af de faste stående udvalg.*

*Stk. 4. Udvalget udarbejder forslag og foretager indstilling til Kommunalbestyrelsen om:*

1. *Overordnede planer, politikker og strategier m.v. inden for udvalgets område i samarbejde med Økonomiudvalget.*
2. *Takster og afgifter inden for udvalgets område samt vedrørende institutioner og andre anlæg under udvalgets område.*
3. *Fagspecifikke elementer i konkrete bygge- og anlægsprojekter, herunder sikring af kritisk infrastruktur og beredskabsfaciliteter.*
4. *Indsatser og projekter, der fremmer borgernes tryghed og sikkerhed, herunder informationskampagner.*"

Det nedlagte Unge- og Beskæftigelsesudvalgs områder er flyttet til Socialudvalget, der ændrer navn til Social- og Beskæftigelsesudvalget. Udvalget skal varetage den umiddelbare forvaltning af beskæftigelsesområdet, mens det strategiske og overordnede ansvar for beskæftigelsesindsatsen fortsat er placeret hos Økonomiudvalget.

Teknik- og Miljøudvalget ændrer navn til Teknik-, Natur- og Miljøudvalget.

Herudover er der foretaget konsekvensrettelser- og tilføjelser til Ældre- og Sundhedsudvalgets opgaver på baggrund af den nye ældrelov.

Endelig er der foretaget enkelte ændringer af korrekturmæssig karakter og præciseringer af enkelte bestemmelser.

## Økonomiske konsekvenser

Sagen har ingen bevillingsmæssige konsekvenser.

### Sagens forløb

05/01/2026 Direktionen
Anbefales.